Lars Boje Mathiesen (BP), 2025-12-03:
Efter 2 timers debat kan vi konstatere, at vi er stort set samme sted, som da vi startede debatten, og det er, at der stadig væk er et flertal af politikere herinde, som mener, det er ganske okay, at de over for danskerne skal diktere, hvad det er for nogle tv-programmer, som danskerne skal tvinges til at betale for.
Lad mig bare tage et par nedslag i den her debat.
Jeg kunne forstå på Venstre i dag, at Venstre mener, at bagedysten er public service, og derfor er det ganske fint, at danskerne skal tvinges til at betale for det.
Det er ikke et underholdningsprogram, som man kan se alle mulige andre steder.
Konservative mente også, at et program som Aftenshowet er public service, men man nævnte også håndbold, og jeg er jo selv gammel håndboldspiller, og jeg elsker håndbold.
Men at det ikke skulle være op til, at tv-stationer frit skal kunne byde på det, og at det skal tvinges ind i en statsorganisation, tror jeg vi er uenige om.
SF – de er jo så gået nu – mente ligefrem, at det var grundlæggende kernevelfærd, at vi kunne se et program som f.eks. Dr. Abby og nogle andre australske feel-good-tv-serier.
Det er lige pludselig blevet grundlæggende kernevelfærd.
Så er der Enhedslisten.
Selv om jeg troede, vi kunne blive enige om, at det her med overvågning og logning af borgerne er et problem, ser Enhedslisten intet problem i, at danskerne skal tvinges til at logge ind for at se DR og for at få det fulde udbytte af DR.
Heldigvis er Datatilsynet ikke helt enige med Enhedslisten og har faktisk bedt DR om at redegøre lidt mere grundigt for de her ting.
Danmarksdemokraterne ser simpelt hen ikke noget problem i, at danskerne skal betale for, hvad Danmarksdemokraterne synes de skal se herinde.
Dansk Folkeparti synes jeg ærlig talt også var noget vævende i det.
Jeg forstår godt, at der er en undersøgelse, man gerne vil have styr på, men jeg ville også ønske, man ville forholde sig til det her beslutningsforslag.
Det her grundlæggende forslag handler om at sige: Kan vi tænke det her på en ny måde?
Kan vi gøre det her bedre?
Og som jeg også sagde i indledningen, har jeg fuld forståelse for, at der er nogle, som ikke ønsker en fuld privatisering, men måske bare stadig væk et statsligt ejerskab og så en abonnementsordning.
Det, det handler om, er: Kan vi give magten tilbage til borgerne?
Kan vi give en større frihed til, at borgerne kan tilkøbe de medier, som de synes giver værdi?
Jeg erkender den historiske rolle, som DR har spillet.
Men vi er langt derfra.
Nyhedsbilledet og mediebilledet er et helt andet i dag.
Det er langt mere differentieret, og unge mennesker og ældre mennesker får deres nyheder et bredt sted fra.
Derfor er der ikke længere nogen grund til at have en kæmpe mastodont som DR, som i dag jo ikke hovedsagelig handler om public service, synes jeg.
Altså, når det er programmer som »Kriminalkommissær Barnaby«, »Gift ved første blik USA« og »Hotel Romantik Sverige«, så undskyld mig, men der er ikke nogen rimelighed i, at politikerne skal tvinge danskerne til at betale for de programmer.
Dem kan man tilkøbe, hvis man synes, det giver relevans.
Og jeg synes, at DR bevæger sig væk fra, hvad der var deres grundlæggende opgave, i og med at de nu har mange realityprogrammer, gameshowprogrammer, serier og alle mulige andre ting, som man frit kunne tilkøbe andre steder fra.
Jeg synes, DR bevæger sig længere og længere ind på, hvad der vil være områder, hvor kommercielle stationer kan løfte opgaven.
Og det synes jeg ikke er i trit med den public service-kontrakt, som vi herinde som folkevalgte skulle lave til et medie som DR.
Det er gået for vidt.
Og vi kan jo se på måden, vi tildeler pengene på: Der bliver givet knap 4 mia. kr. til én stor mastodont, og så bliver der givet 500 mio. kr. i noget andet mediestøtte.
Og det giver en skævvridning.
Det giver en konkurrenceskævvridning.
Jeg synes også, det giver nogle uhensigtsmæssigheder i, hvad det er for nogle muskler, du kan spille med, når du skal tiltrække medarbejdere.
Hvad er det for nogle muskler, du skal spille med, når du skal byde ind på forskellige ting?
Og der synes jeg, vi har en skævvridning, og jeg synes, vi har en forpligtelse til at gøre op med den skævvridning, som DR er blevet til.